﻿ পাকিস্তানে মাসুদ আজহারের ছেলে ও ভাই আটক
পাকিস্তানে মাসুদ আজহারের ছেলে ও ভাই আটক
কাশ্মীরের পুলওয়ামা হামলার দায় স্বীকারকারী সশস্ত্র সংগঠন জয়েশ-ই-মোহাম্মদের প্রধান মাসুদ আজহারের ছেলে হামাদ আজহার ও তার ভাই মুফতি আব্দুল রউফকে আটক করা হয়েছে বলে জানিয়েছে পাকিস্তান। তালিকাভুক্ত বেশকিছু সশস্ত্র সংগঠনের ৪৪ জন সদস্যের বিরুদ্ধে দেশটি যে অভিযান শুরু করেছে তারই অংশ এই আটক।
পাকিস্তানের দৈনিক ডন দেশটির স্বরাষ্ট্র মন্ত্রণালয়ের বরাত দিয়ে মঙ্গল এক প্রতিবেদনে এমন তথ্য জানিয়েছে। আটকের পর তাদের তদন্তের জন্য পুলিশি হেফাজেত নেয়া হয়েছে বলে স্বরাষ্ট্র মন্ত্রণালয়ের পক্ষ থেকে জানানো হয়েছে।
স্বরাষ্ট্র মন্ত্রণালয়ের দেয়া এক বিবৃতিতে জানানো হয়, ‘গত ৪ মার্চ স্বরাষ্ট্র মন্ত্রণালয়ের একটি উচ্চ পর্যায়ের বৈঠকের পর ন্যাশনাল অ্যাকশন প্ল্যানের (এনএপি) আওতায় এ অভিযান শুরু হয়েছে। জাতীয় নিরাপত্তা কমিটির (এনএসসি) সিদ্ধান্তের পর শুরু হওয়া এই অভিযান অব্যাহত থাকবে।’
আরও পড়ুন>> পাক জলসীমায় ভারতীয় সাবমেরিনের প্রবেশের চেষ্টা, ফের উত্তেজনা
তাছাড়া পাকিস্তানের স্বরাষ্ট্রমন্ত্রী শেহরিয়ার আফ্রিদি ও স্বরাষ্ট্র সচিব আজম সুলেমান খান এক সংবাদ সম্মেলনে আটকের খবরের সত্যতা নিশ্চিত করেছেন। স্বরাষ্ট্র সচিব আজম খান সাংবাদিকদের বলেন, ‘আমরা এটা নিশ্চিত করেত চাই যে এমন অভিযান শুধু নির্দিষ্ট কোনো একটি সংগঠনের বিরুদ্ধে নয়।’
তিনি আরও বলেন, ‘পুলওয়ামা হামলার পর ভারত আমাদেরকে যে তালিকা দিয়েছিল সেখানে হামাদ আজহার ও মুফতি আব্দুল রউফের নামও আছে। তবে এর মানে এই নয়, ভারতের দেয়া তালিকায় যাদের নাম আছে আমরা শুধু তাদের বিরুদ্ধেই এই অভিযান শুরু করেছি।’
প্রসঙ্গত, গত ১৪ ফেব্রুয়ারি ভারত নিয়ন্ত্রিত কাশ্মীরের পুলওয়ামাতে আত্মঘাতী বোমা হামলায় দেশটির সেন্ট্রাল রিজার্ভ ফোর্সের অন্তত ৪০ সেনা নিহত হয়। ওই হামলার দায় স্বীকার করে পাকিস্তানভিত্তিক জঙ্গি সংগঠন জইশ-ই-মোহাম্মদ। পুলওয়ামার ওই হত্যাকাণ্ডের পর পাল্টা প্রতিরোধে করতে গিয়ে ভারত-পাাকিস্তানে মধ্যে যুদ্ধাবস্থা তৈরি হয়।